ΓΡΑΠΤΗ ΕΡΩΤΗΣΗ E-1837/98

υποβολή: María Sornosa Martínez (GUE/NGL) προς την Επιτροπή

(12 Ιουνίου 1998)

Θέμα: Ευρωπαίες εργαζόμενες σε τρίτες χώρες

Οργανώσεις παγκοσμίου κύρους και σπουδαιότητας όπως η Διεθνής Αμνηστία και η Διεθνής Οργάνωση Εργασίας καταγγέλλουν τη βάναυση μεταχείριση και τα βασανιστήρια που συχνά υφίστανται μετανάστριες οι οποίες εργάζονται σε χώρες όπως η Σαουδική Αραβία, όπου τα περιστατικά αυτά είναι συχνότερα και ιδιαίτερα σοβαρά, συμπεριλαμβανομένης μιας σειράς σεξιστικών προσβολών και ταπεινώσεων που δικαιολογούνται από τους νόμους της χώρας.

Οι κίνδυνοι τους οποίους αντιμετωπίζουν οι μετανάστριες εργαζόμενες έχουν ευρέως επισημανθεί και είναι έκδηλη η ανάγκη προάσπισης των δικαιωμάτων τους.

1. Ποιά μέτρα έχει λάβει η Επιτροπή για να διασφαλιστεί η προστασία των δικαιωμάτων των εργαζομένων σε τρίτες χώρες μεταναστών, ιδιαίτερα των γυναικών, που προέρχονται από χώρες της Ευρωπαϊκής Ένωσης;

2. Γνωρίζει η Επιτροπή ότι σε χώρες όπως η Σαουδική Αραβία η κατάσταση αυτή συνεχώς χειροτερεύει;

3. Σε ποιές ενέργειες μπορεί να προβεί η Επιτροπή σχετικά με την προειρημένη κατάσταση, ιδίως όσον αφορά την περίπτωση της Σαουδικής Αραβίας;

Απάντηση του κ. Marin εξ ονόματος της Επιτροπής

(27 Ιουλίου 1998)

1. Η Επιτροπή παρακολουθεί με ανησυχία τις εξελίξεις στην κατάσταση των ανθρωπίνων δικαιωμάτων περιλαμβανομένων των δικαιωμάτων των μεταναστριών στη Σαουδική Αραβία και στις χώρες του Συμβουλίου Συνεργασίας του Κόλπου (ΣΣΚ).

2. Η προστασία των πολιτών των κρατών μελών είναι θέμα διμερών προξενικών αρμοδιοτήτων. Η Κοινότητα δεν έχει συνάψει διμερή συμβατική συμφωνία με τη Σαουδική Αραβία. Ωστόσο, παράλληλα με τη συμφωνία συνεργασίας μεταξύ της Κοινότητας και των έξι χωρών του ΣΣΚ, διεξάγεται πολιτικός διάλογος σε υπουργικό επίπεδο καθώς και σε επίπεδο ανωτάτων υπαλλήλων. Στο πλαίσιο αυτό, η ευρωπαϊκή πλευρά εγείρει θέματα σχετικά με τα ανθρώπινα δικαιώματα και τη δημοκρατία.

3. Στο πλαίσιο του συστήματος γενικευμένων δασμολογικών προτιμήσεων (ΣΓΠ), του οποίου απολαύει η Σουηδική Αραβία, η Κοινότητα ενθαρρύνει τον σεβασμό ορισμένων δικαιωμάτων των εργαζομένων, περιλαμβανομένων των γυναικών. Σύμφωνα με τον κανονισμό (ΕΚ) 1154/98 του Συμβουλίου, της 25ης Μαΐου 1998, για την εφαρμογή των ειδικών καθεστώτων ενθάρρυνσης της προστασίας των δικαιωμάτων των εργαζομένων και της προστασίας του περιβάλλοντος, που προβλέπονται στα άρθρα 7 και 8 των κανονισμών (ΕΚ) 3281/94 και (ΕΚ) 1256/96 για την εφαρμογή των πολυετών συστημάτων γενικευμένων δασμολογικών προτιμήσεων όσον αφορά ορισμένα βιομηχανικά και γεωργικά προϊόντα καταγωγής των αναπτυσσόμενων χωρών(1), είναι δυνατή η χορήγηση συμπληρωματικών προτιμήσεων σε δικαιούχες χώρες οι οποίες εφαρμόζουν αποτελεσματικά τα πρότυπα που έχουν τεθεί από τις συμβάσεις αριθ. 87 και 98 της Διεθνούς Οργάνωσης Εργασίας, σχετικά με την εφαρμογή των αρχών του δικαιώματος οργάνωσης και συλλογικής διαπραγμάτευσης, και τη σύμβαση αριθ. 138, σχετικά με την κατώτατη ηλικία για την έναρξη απασχόλησης. Επιπλέον, σε περίπτωση απαράδεκτων πρακτικών όπως η άσκηση δουλείας(2), για τις οποίες ενημερώνεται η Επιτροπή μέσω επίσημης καταγγελίας με ακριβή στοιχεία, το ευεργέτημα του ΣΓΠ μπορεί να αποσυρθεί προσωρινά από τη δικαιούχο χώρα στην οποία παρατηρούνται παρόμοιες πρακτικές.

(1) ΕΕ L 160, 4.6.1998.

(2) Άρθρο 9 των κανονισμών (ΕΚ) 3281/94 και (ΕΚ) 1256/96 του Συμβουλίου για την εφαρμογή των πολυετών συστημάτων γενικευμένων δασμολογικών προτιμήσεων όσον αφορά ορισμένα βιομηχανικά και γεωργικά προϊόντα (ΕΕ L 348, 31.12.1994., και ΕΕ L 160, 29.6.1996.).